AMD KRŠKO V SEZONI 2010
Po odločitvi kluba, da v letošnjem letu ne kandidiramo za organizacijo Velike nagrade Slovenije predvsem in izključno zaradi finančne krize v državi in s tem pomanjkanjem sponzorjev, ki bi zagotovili nemoten potek priprav in realizacije prireditve, smo se odločili, da se posvetimo  voznikom - tako mladim začetnikom kot voznikom, ki so že dokazali, da so  pripravljeni na večje in odmevnejše dirke v slovenskem in evropskem merilu.  Le tako se lahko realno nadejamo, da bomo zopet prišli do voznika, ki bo sposoben priti v elito svetovnega speedwaya in s takšnim voznikom se bomo zopet lahko potegovali, da Grand Prix serijo pripeljemo nazaj v Krško.

Seveda v Krškem letos ne bo primanjkovalo zanimivih in vznemirljivih dirk. Ena takšnih je zagotovo polfinale Svetovnega prvenstva mladincev. Tradicionalni Zlati znak občine Krško, ki bo letos pripeljal na stadion Matije Gubca voznike višjega ranga, pa bo zagotovo ostal v spominu vsem ljubiteljem speedwaya kot ena elitnejših dirk sezone  AMD Krško. 

Prepričana sem, da bo leto 2010 za voznike Krškega, Ljubljane in Lendave leto, ko bodo dobili številne možnosti za tekmovanje, napredovanje in izpopolnjevanje in bo z njihovimi uspehi Slovenija dobila  trden status v evropskem speedwayu. 

Vsem slovenskim voznikom želimo v AMD Krško obilo uspeha in dobrih rezultatov ter veliko zadovoljstva in ponosa vsem športnim funkcionarjev, ki jim bomo stali ob strani.  

Tekmovalno ekipo AMD Krško bodo v sezoni 2010 poleg poznanih voznikov iz prejšnjih sezon: Matija Duh, Aleksander Čonda, Samo Kukovica, Aljoša Remih in Marjan Bilobrk , sestavljali tudi trije novinci:  Matic Ivačič, Žiga Radkovič in Kristjan Revinšek. Po 17 letih aktivnega ukvarjanja s speedway-em letos na štartni listi ne bo našega dolgoletnega voznika Izaka Šanteja, ki mu želimo čimprejšnje okrevanje po lanskoletni poškodbi.

